Nicholas Murray Butler
Store norske leksikon,Historie,Verdens historie og samtidshistorie,Nord- og Mellom-Amerika,USAs historie,USAs historie 1920–1960
Nicholas Murray Butler var en amerikansk pasifistisk politiker og publisist. I 1889 ble han dosent i filosofi ved Columbia University. Årene 1902 til 1945 var han universitetets rektor og gjennomførte i denne stilling flere reformer.
Butler arbeidet særlig for å fremme internasjonal forståelse, som for ham var et oppdragelsesproblem. Det var etter hans forslag at Carnegie Endowment for International Peace (Carnegiestiftelsen for internasjonal fred) ble opprettet, og han var stiftelsens president fra 1925 til 1945. Han arbeidet utrettelig for avrustning, en verdensdomstol, amerikansk samarbeid med Folkeforbundet, for lavere tollsatser og friest mulig økonomisk samarbeid mellom folkene.Sammen med Jane Addams fikk han Nobels fredspris i 1931. Butler deltok også ivrig i USAs indre politikk som uavhengig medlem av det republikanske parti, og var deres kandidat til stillingen som visepresident i 1912. Butler utgav en rekke bøker. Les mer i Store norske leksikon Nobels fredspris fredsbevegelsen Eksterne lenker Nobelstiftelsens nettsider om fredsprisen 1931 Litteratur Stenersen, Øivind m.fl.. 2001 Nobels fredspris